|  |  |
| --- | --- |
| *Parvomay_Logo* |  |
|  *адрес: улица “Братя Миладинови – юг” № 50**тел.:0336/62201, 62139; факс:0336/62872* |  *Е:mail* *obaparv@parvomai.bg* *http://www.parvomai.bg/* |

**ДО**

**ОБЩИНСКИЯ СЪВЕТ**

**ГРАД ПЪРВОМАЙ**

**ПРЕДЛОЖЕНИЕ**

**от**

**НИКОЛАЙ МИТКОВ - Кмет на община Първомай**

**ОТНОСНО: *Приемане на Наредба за изменение и допълнение на Наредба за управление и за учредяване на ограничени вещни права върху спортни обекти – собственост на община Първомай***

**УВАЖАЕМИ Г-Н ПРЕДСЕДАТЕЛ,**

**УВАЖАЕМИ ОБЩИНСКИ СЪВЕТНИЦИ,**

В глава ХІ Спортни обекти, чл. 103, ал.2, т.2 от Закон за физическото възпитание и спорта (обн. в ДВ бр.86 от 18.10.2018г.) е посочено, че условията и реда за използване на спортните обекти – общинска собственост се определят с наредба, приета от съответния общински съвет. Аналогично, в чл.107, ал.2 ЗФВС се приема, че с указаната наредба се определят условията и реда за отдаване на спортни обекти под наем – с търг или конкурс, респ. без търг или конкурс, както изискванията, на които трябва да отговарят участниците и критериите за оценяване на предложенията им. В чл. 116, ал.2 ЗФВС се указва, че в наредбата следва да се уреди и редът за безвъзмездно или възмездно учредяване на право на ползване и право на строеж върху спортните обекти. На местно ниво Общински съвет – Първомай е приел Наредба за управление и за учредяване на ограничени вещни права върху спортни обекти – собственост на общинаПървомай (приета с Решение №112, прието по Протокол №13 от 29.10.2020г.).

Предложението за изменение на Наредба за управление и за учредяване на ограничени вещни права върху спортни обекти – собственост на общинаПървомай, се изразява в конкретизиране на видовете спортни обекти, определяне на правила за ползването им, ведно с включване на санкции при нарушението им и актуализиране на реда за безвъзмездно предоставяне и учредяване на право на ползване с цел по-акуратно и лесно прилагане на разпоредбите й.

Направените предложения за изменение и допълнение на НУУОВПВСО-СОП, са в няколко аспекта:

1. Разграничение на видовете спортни обекти, спрямо предназначението им;
2. Изменение на реда за безвъзмездно предоставяне и учредяване на право на ползване;
3. Определяне на ясни и точни правила и ред за ползване на спортните обекти;
4. Определяне на санкционен режим при неспазване на определените с наредбата правила.

Мотивите са свързани с констатирана необходимост от изменение на реда за безвъзмездно предоставяне и учредяване на право на ползване с цел по-акуратно и лесно прилагане на разпоредбите на наредбата, както и установената нужда от определяне на ясни и точни правила и ред за ползване на спортните обекти, както и свързаните с тях съответни санкции при нарушаването на тези правила.

Целите, които се поставят и очакваните резултати от настоящото изменение и допълнение на Наредбата са свързани с актуализиране на реда за безвъзмездно предоставяне и учредяване на право на ползване с цел по-акуратно и лесно прилагане на разпоредбите на нормативния акт; откликване на установената нужда от определяне на ясни и точни правила и ред за ползване на спортните обекти, както и свързаните с тях съответни санкции при нарушаването им; осигуряване на детайлна уредба на конкретните правомощия и задължения на съответните длъжностни лица от общинската администрация при предприемане на действията в обхвата на наредбата.

 За приемане и прилагане на Наредбата не е необходимо разходването на допълнителни бюджетни средства.

 Предлаганият проект на Наредба за изменение и допълнение на Наредбата за определянето и администрирането на местните такси и цени на услуги е разработен в съответствие с нормативните актове от по-висока степен, както и с тези на европейското законодателство.

В изпълнение на чл.26, ал.2 от Закона за нормативните актове, Проектът на гореописаната наредба, е обявен на сайта на общината, като с това се дава възможност в 30-дневен срок, заинтересованите лица да направят своите предложения и становища по проекта за Наредба за изменение и допълнение на Наредбата за определянето и администрирането на местните такси и цени на услуги, предоставяни от община Първомай. След изтичането на 30-дневния срок, ще бъде изготвена и Справка по чл.26, ал.5 от ЗНА за отразяване на постъпили/ не постъпили / възражения, предложения, становища получени при съгласуване на проекта за НИД на Наредбата за определянето и администрирането на местните такси и цени на услуги, предоставяни от община Първомай.

 Предвид горното и на основание чл.7, ал.2, чл.8, чл.11, ал.3, чл.15, ал.1, чл.26 и чл.28 от Закон за нормативните актове, чл. 103, ал.2, т.2 от Закон за физическото възпитание и спорта, чл.76, ал.3 и чл.79 от Административнопроцесуалния кодекс, Ви моля да приемете следното

**РЕШЕНИЕ:**

 І. Приема Наредба за изменени и допълнение на Наредба за управление и за учредяване на ограничени вещни права върху спортни обекти – собственост на общинаПървомай, със следния текст:

**НАРЕДБА**

**ЗА ИЗМЕНЕНИЕ И ДОПЪЛНЕНИЕ**

**НА НАРЕДБА ЗА УПРАВЛЕНИЕ И ЗА УЧРЕДЯВАНЕ НА ОГРАНИЧЕНИ ВЕЩНИ ПРАВА ВЪРХУ СПОРТНИ ОБЕКТИ – СОБСТВЕНОСТ НА ОБЩИНА ПЪРВОМАЙ**

§1. В Раздел I „ОБЩИ ПОЛОЖЕНИЯ”, *се създава нов чл.3а* със следния текст:

*„Чл.3а (1) За целите на настоящата наредба „*Стадиони, футболни игрища и спортни терени” са както следва*:*

1. *Стадион гр. Първомай, представляващ поземлен имот с идентификатор 59080.31.158 с площ 33 237 кв. м в местността „АДАТА МАРИЦА”, НТП Стадион по Кадастралната карта и кадастралните регистри на гр. Първомай, заедно с изградените в имота сгради и съоръжения, собственост на Община Първомай съгласно АПОС № 349/10.06.2017 год.*
2. *Стадион кв. Дебър на гр. Първомай, представляващ поземлен имот с идентификатор 59080.800.738 с площ 15 702 .кв. м в местността „ЗЕМЛИЩЕ КВ.ДЕБЪР” с НТП: За други видове спорт по Кадастралната карта и кадастралните регистри заедно с изградените в имота сгради и съоръжения, собственост на Община Първомай съгласно АПОС № 352/10.07.2017 год..*
3. *Стадион кв. Любеново на гр. Първомай, представляващ поземлен имот с идентификатор 59080.900.115 с площ 9 301 кв.м., НТП: Спортно игрище по Кадастралната карта и кадастралните регистри на гр. Първомай, заедно с изградените в имота сгради и съоръжения, собственост на Община Първомай съгласно АПОС № 350/22.06.2017 год..*
4. *Незастроен урегулиран имот с площ от 20 000 кв.м. отреден за спорт, съставляващ УПИ ІІ - спортен терен квартал 18 по плана на село Бяла река, област Пловдив, собственост на Община Първомай съгласно АПОС № 474/21.10.2019 г.*
5. *Стадион с. Градина, съставляващ поземлен имот с площ от 28,983 дка, НТП: Лека атлетика футбол, имот № 007022 в местността “Юрта под село” по картата на възстановената собственост за землището с. Градина, заедно с изградените в него сграда и съоръжения, собственост на Община Първомай съгласно АПОС № 22 от 07.12.2005 г..*
6. *Футболно игрище ведно с построената в него сграда, попадащи в УПИ І –спортен терен в кв. 3А по регулационния план на с. Караджалово, област Пловдив, собственост на община Първомай съгласно АПОС № 3 от 24.06.1997 г. и АПОС № 137 от 12.03.2013 год..*
7. *Незастроен поземлен имот № 288 с площ от 20 740 кв.м. отреден за спорт включен в УПИ І – спортен терен в кв. 31 по плана на село Татарево, област Пловдив, собственост на община Първомай съгласно АПОС 345 от 04.05.2017 год..*
8. *Мини футболно игрище, изградено в общински терен отреден за зеленина, заключен между улици с о.т. 172-171-139 между кв.59, кв.55, кв.40, кв.36 и кв.57 по регулационния план на с. Градина, община Първомай, собственост на Община Първомай.*
9. *Футболно игрище с изкуствена настилка, изградено в УПИ I- градина, детска площадка, кв.13 по плана на кв.Дебър, гр.Първомай, собственост на Община Първомай съгласно АПОС № 694 / 30.09.2022 год.*

 *(2) Списъкът по ал.1 се актуализира при възникнала необходимост с Решение на Общински съвет на община Първомай.”*

 §2. В Раздел II „Безвъзмездно предоставяне на спортни обекти”, *в чл.5, ал.1, след „Спортните обекти – общинска собственост могат да се предоставят безвъзмездно”* *се добавя изразът „за срок до 1 година”*, с което чл.5, ал.1 придобива следния вид:

 *„Чл. 5 (1) Спортни обекти – общинска собственост могат да предоставят безвъзмездно за срок до 1 година за дейностите по* [*чл. 103, ал. 1 от ЗФВС*](https://web.apis.bg/p.php?i=3804245#p39465527)*, както следва:…”*

 §3. В Раздел II „Безвъзмездно предоставяне на спортни обекти”, в чл. 7 се правят следните изменения и допълнения:

1. Създава нова ал.2 със следния текст *„Предоставянето по настоящия раздел на спортни обекти, за които има учредено ограничено вещно право по Раздел V от настоящата наредба, следва да се извършва при съобразяване с представения график от носителя на правото.”*
2. Досегашната ал.2 става ал.3, като в нея след „Неспазването на изискването по ал.1” се добавя изразът „и по ал.2”,

с което чл.7 придобива следния вид:

*„Чл.7 (1) Предоставените по реда на този раздел спортни обекти могат да се използват само за съответните дейности по* [*чл. 103, ал. 1 от ЗФВС*](https://web.apis.bg/p.php?i=3804245#p39465527) *и лицата, на които са предоставени, не могат да ги отдават под наем, да отстъпват ползването на трети лица и/или да ги ползват съвместно по договор с трети лица.*

 *(2) Предоставянето по настоящия раздел на спортни обекти, за които има учредено ограничено вещно право по Раздел V от настоящата наредба, следва да се извършва при съобразяване с представения график от носителя на правото.*

*(3) Неспазването на изискването по ал.1 и ал.2 е основание за прекратяване на безвъзмездното предоставяне на спортните обекти.”*

§4. В Раздел V „Учредяване на ограничени вещни парва” , в чл.26, ал.1, накрая се добавя „както и такива, на които община Първомай не е прекратила по тяхна вина договори за безвъзмездно предоставени спортни обекти и съоръжения или част от тях.”, с което същият придобива следния вид:

*„Чл.26. (1) Безвъзмездно право на ползване и право на строеж може да се учредяват в полза на спортен клуб, регистриран като сдружение с нестопанска цел за осъществяване на общественополезна дейност, на спортна федерация или на обединен спортен клуб, които са вписани в съответния регистър по* [*чл.9, ал.1 от ЗФВС*](https://web.apis.bg/p.php?i=3804245#p39465406) *и отговарят на изискванията на* [*чл.5, ал.2*](https://web.apis.bg/p.php?i=3959947#p40568223) *от тази наредба, както и такива, на които община Първомай не е прекратила по тяхна вина договори за безвъзмездно предоставени спортни обекти и съоръжения или част от тях.”*

§5. В Раздел V „Учредяване на ограничени вещни парва”, в чл.27, ал.1 след „За учредяване право на ползване” се добавя изразът „за срок над 3 години”, с което същият придобива следния вид:

*„Чл. 27. (1) За учредяване право на ползване за срок над 3 години или право на строеж за спортни обекти и имоти – общинска собственост се подава заявление до кмета на общината .”*

§6. В Раздел V „Учредяване на ограничени вещни парва”, се създава нов чл.28а със следния текст:

*„чл.28а (1) За учредяване право на ползване до 3 години, футболните клубове, регистрирани на територията на община Първомай, подават мотивирано искане до кмета на община Първомай за спортни обекти и съоръжения (стадиони), спрямо териториалния си обхват, ведно със следните документи:*

*1.Заявление – мотивирано искане;*

*2. Декларация за съответствие с относимите изисквания по чл.5, ал.2, т.1-4 от настоящата наредба;*

*3.График за използването на спортния обект;*

*4.Описание на дейностите по чл.103, ал.1 от ЗФВС, за които ще бъде използван спортният обект;*

*5.Списък на лицата, които ще участват в дейностите по т. 3 /картотекирани играчи, треньори и др./;*

*6.Списък на броя и видовете отбори, с посочване в коя група са;*

*7.Справка за дейността на спортния клуб през изминалата година;*

*8. Копие от регистрация по БУЛСТАТ;*

*9.При необходимост, кмета на община Първомай може да изисква и допълнителна информация или документи от кандидатите.*

*(2) Постъпилите заявления, ведно в приложените към тях документи, се разглеждат в 14-дневен срок от комисия, назначена от кмета на община Първомай, а обстоятелствата по чл.26, ал.1 се установяват по служебен път.*

*(3) Заявителите, които не съответстват на изискванията на чл.26, ал.1 и/или които не са представили или попълнили правилно изискуемите документи по ал.1, се отстраняват от участие в процедурата, за което се уведомяват писмено.*

*(4) За констатациите си, комисията изготвя протокол, който се предава за утвърждаване от Кмета, ведно с графиците за използване на спортния обект.*

*(5) Въз основа на протокола по ал.4, кметът на общината изготвя мотивирано предложение до общински съвет, в което предлага вземане на решение за учредяване на право на ползване до 3 години в полза на одобрения заявител.*

*(6) Въз основа на решението на общински съвет, кметът на общината издава заповед за учредяване право на ползване за съответния срок.”*

§7. В Раздел V „Учредяване на ограничени вещни парва”, в чл.29 се правят следните допълнения:

1. В ал.1, т.4 накрая се добавя „над 3 години”;
2. В ал.1, т.5 накрая се добавя „когато е приложимо”;
3. В ал.1, т.6 накрая се добавя „когато е приложимо”;
4. В ал.2 накрая се добавя „ при учредено право на ползване над 3 години или право на строеж”.

§8. В Раздел V „Учредяване на ограничени вещни парва”, в чл.31, ал.2 след „при учредено право на ползване” се добавя „над 3 години”, с което същият придобива следния вид:

*„чл.31 (2) Разходите по проектирането, изграждането и въвеждането в експлоатация на спортния обект - при учредяване на право на строеж, или извършване на ремонт и обновяване на спортния обект - при учредяване на право на ползване над 3 години, са за сметка на приобретателя.”*

§9. Създава се нов Раздел VI „Ред и условия за ползване на спортните обекти и съоръжения”, в който се създават нови членове от 34 до 40, както следва:

*„Чл.34 (1) Спортните обекти и съоръжения, собственост на община Първомай, могат да се ползват от всички граждани без това да ги уврежда.*

*(2) Спортните обекти и съоръженията - общинска собственост, по изключение могат да се ползват и за културни и други прояви с обществен характер, след уточняване на условията за провеждане на мероприятието и подписване на договор и в случай, че не се нарушава общата спортна дейност и няма да се нанесат вреди на спортните съоръжения и обекта като цяло.*

*(3) В случаите, когато организатор на мероприятието по ал.2 е Община Първомай, ползването на спортните обекти и съоръжения е безвъзмездно.*

*(4) Всички нанесени щети на уреди, съоръжения, обзавеждане, материална база се заплащат от ползвателите, в т.ч. и физически лица.*

*Чл.35* (1) *Стадионите, футболните игрища и спортните терени се ползват безплатно както за колективни, така и за индивидуални занимания от:*

 *а) училищата и детските градини, за реализиране на задължителните учебни програми и учебно-тренировъчни дейности на учениците;*

 *б) граждани, самостоятелно спортуващи граждани за занимания с физическо възпитание, спорт, туризъм, отдих;*

*в) ЮЛНЦ/футболни клубове, съгласно сключени договори за временно безвъзмездно ползване и съгласно графици за ползването им.*

1. *Всички организатори на спортни мероприятия се задължават да:*

*а) определят персонален отговорник, който да кореспондира със съответните длъжностни лица от община Първомай - домакин на стадиона или с упълномощеното за това лице от кмета на Общината.*

*б) осигурят за тяхна сметка медицинско лице по време на провеждането им;*

*в)при организирани футболни срещи организаторите им са длъжни да осигурят охрана за тяхна сметка.*

*Чл.36 (1) На територията на всички спортни обекти и съоръжения е ЗАБРАНЕНО:*

1. *влизането на леки и тежкотоварни автомобили, с изключение на автомобили, нужни за спортно мероприятие (линейки и т.н.)*
2. *преодоляването на конструкции, съоръжения или преградни приспособления, намиращи се в или около спортния обект;*
3. *влизането в места, забранени за посетители;*
4. *замърсяването на терените/настилките и изхвърлянето на отпадъци;*
5. *нанасяне на щети върху уреди, съоръжения, обзавеждане и материална база;*
6. *паленето на огън, запалването и изстрелването на сигнални ракети;*
7. *писането, облепянето или рисуването по спортните обекти и конструкции или по сградите и пътищата, които водят към тях;*
8. *влизането с домашни любимци, велосипеди, тротинетки и други;*
9. *вдигането на нарочен шум и пускане на музика от високоговорители, без предварително разрешение от съответните органи;*
10. *употребата на алкохолни напитки, наркотични или други упойващи вещества;*
11. *ползването на спортните обекти и съоръжения по начин, нарушаващ целостта или по начин, довеждащ до невъзможност за по-нататъшната им употреба и създаващ предпоставка за търсенето на имуществена отговорност;*
12. *маскиране, което затруднява тяхното разпознаване;*
13. *право на достъп след бедствие, което е засегнало част от територията на спортен обект и/или съоръжение.*

 *(2) На територията на стадионите и прилежащите към тях площи не се допускат:*

*1. Лица, които отказват да бъдат проверени;*

*2. Лица, в които се открият предмети, чието внасяне на територията на спортната зона е забранено;*

*3. Лица в нетрезво състояние или под въздействие на наркотични или други упойващи вещества;*

*4. Малолетни лица без пълнолетен придружител;*

*5. Лица с наложена принудителна административна мярка забрана за посещение на спортни мероприятия в страната и в чужбина;*

 *6. Когато при проверката се открият оръжия, взривни вещества или други общоопасни средства, или наркотични вещества, или други упойващи вещества, се вземат мерки по реда, установен в съответния нормативен акт.*

*(3) На посетителите на спортни мероприятия се забранява внасянето на:*

*1.Оръжие и предмети, които могат да се използват като оръжие;*

*2. Спрейове със защитен газ, с разяждащи или с оцветяващи вещества;*

*3. Всякакъв вид бутилки, включително пластмасови над 500 мл, или предмети, произведени от чуплив или от особено твърд материал;*

*4. Обемисти предмети като стълби, сандъци, куфари, столове и други;*

*5. Сигнални ракети, светещи тела или пиротехнически изделия;*

*6. Знамена и плакати с дръжки по-дълги от 1 м.;*

*7. Механично задвижвани предмети и съоръжения, които предизвикват шум;*

*8. Алкохолни напитки, наркотични или други упойващи вещества.*

 *(4) При установяване на нарушения по ал.1-3, лицата се отстраняват от територията на спортния обект.*

*Чл.37 Всички физически лица /юридически лица /посетители /ползватели на спортните обекти и съоръжения на територията на община Първомай се задължават:*

*1. да спазват настоящата Наредба;*

*2.* *да спазват обществения ред;*

*3. да изпълняват указанията на обслужващия персонал относно хигиената, опазването на обзавеждането, уредите и спортните пособия;
 4. да пазят имуществото на спортната площадка, обект, съоръжение;
 5. да носят отговорност за личните си вещи;*

*6. да заплатят всички нанесени щети на уреди, съоръжения, обзавеждане, материална част в полза на община Първомай.*

*Чл.38 (1) При провеждане на учебни часове или организирани групови тренировки и занимания от спортни клубове, сдружения и организации:*

1. *Влизането в съблекалните е разрешено само групово в присъствието на лицето отговарящо за групата / треньора/ учителя;*
2. *Преобличането се извършва в съблекалните, след което същите се заключват, а ценностите се предават на лицето /учителя /треньора отговарящо за групата и/или на домакина на стадиона, като община Първомай не носи отговорност за изгубени и /или увредени чужди вещи;*
3. *Учебно-тренировъчните занимания се провеждат задължително със спортна екипировка;*
4. *В съблекалнята не се влиза с обувки, чиито ходила увреждат пода;*
5. *В съблекалнята не се играе с топка и други уреди, които биха нанесли вреди на облицовката и тавана;*
6. *Не се допуска удължаването на тренировъчните занимания без предварителна промяна на графика.*

*(2) Отговорен за спазването на реда и опазването на имуществото е ръководителят/треньорът на съответния клуб или учителят на учениците.*

*Чл.39 (1) Спортните/футболни клубове, на които е учредено право на ползване на стадион на територията на община Първомай, са длъжни да се съобразят с разпоредбата на чл.7 от Наредбата, а именно да използват обекта по предназначение и само за съответните дейности по чл.103, ал.1 от Закона за физическото възпитание и спорт, като не може да предоставят правата дадени им съгласно договора на трети лица.*

 *(2) Спортните/футболните клубове, по ал.1 имат право да ползват съблекални, тоалетни и/или съоръжения, изградени за тази цел.*

 *(3) Спортните/футболните клубове, по ал.1 се задължават:*

*1. да заплащат всички разходи за електроенергия, водоснабдяване и други консумативни разходи, свързани с ползването на обекта.*

*2. да използват стадионите, футболните игрища и спортните терени само по установен часови график и групово в присъствието на треньора.*

*3. да опазват спортния обект и прилежащите към него части.*

*4. да провеждат тренировъчните занимания задължително със спортна екипировка на съответния спортен клуб, на съответната база, за която имат сключен договор за безвъзмездно ползване на спортния обект;*

*5. да спазват всички норми, свързани с противопожарната безопасност и поддържане на хигиената на спортния обект;*

*6. да не нарушават утвърдения график за безвъзмездно ползване на стадиона;*

*7. да не ползват друг стадион, освен дадения им за безвъзмездно ползване обект, освен, когато са организирани футболни срещи.*

*(4) При нарушаване на утвърдения график за използването на спортния обект от ползвателите, на които с договор е предоставено безвъзмездно ползване на спортен обект и съоръжение, същите се лишават от ползване на спортния обект, както следва:*

*1. При първо нарушение - лишаване до 5 тренировъчни дни от определения график за ползване на спортния обект.*

*2. При второ нарушение - лишаване до 10 тренировъчни дни от определения график за ползване на спортния обект.*

*3. При трето и последващо нарушение - лишаване до 20 тренировъчни дни от определения график за ползване на спортния обект.*

*Чл.40 (1) Футболното игрище с изкуствена настилка, описано в чл. 3а, ал.1, т.9 от настоящата наредба, находящо се в кв. Дебър, гр. Първомай се ползва възмездно, след заплащане на цената, определена в Наредбата за определянето и администрирането на местните такси и цени на услуги, предоставяни от община Първомай.*

*(2) Преди ползване на игрището по ал.1, следва да бъде представен документ за заплатена цена на услугата в полза на община Първомай на лицето, отговорно за стопанисването му.”*

§10. Създава се нов Раздел VII „Административно-наказателни разпоредби”, в който се създават нови членове от 41 до 48, както следва:

*„Чл.41 (1) Лицата, които повреждат общински имоти - спортни обекти и/или съоръжения към тях, когато деянието не съставлява престъпление по*[*Наказателния кодекс*](https://legislation.apis.bg/doc/490430/0/)*на Република България, се наказват по тази Наредба и носят имуществената отговорност за причинените вреди.*

*(2) Спортните клубове, юридически лица с нестопанска цел, физически и юридически лица, ползватели или наематели на общински спортен обект и съоръжения носят пълна имуществена отговорност за причинените по времето на ползване щети на спортните обекти от тях, от членове на клуба или неправомерно допуснати в спортния обект лица.*

*Чл. 42 Освен, ако със закон не е предвидено друго, за нарушение на тази Наредба се налага административно наказание - глоба.*

*Чл.43 Лице, което повреди спортен обект или част от него се наказва с глоба, както следва:*

*1.за физически лица – глоба от 100 до 1000 лв.*

*2. за еднолични търговци и юридически лица – имуществена санкция от 200 до 2000 лв.*

 *Чл.44 Лице, което замърсява терена на спортен обект или част от него се наказва с глоба, както следва:*

*1.за физически лица – глоба от 100 до 200 лв.*

*2. за еднолични търговци и юридически лица – имуществена санкция от 200 до 400 лв.*

*Чл.45 Лице, което рисува и/или залепя плакати на спортен обект или съоръжение се наказва с глоба, както следва:*

*1. за физически лица – глоба от 100 до 200 лв.*

*2. за еднолични търговци и юридически лица – имуществена санкция от 200 до 400 лв.*

*Чл.46 (1) Лице, което неправомерно превишава времето за ползване на футболното игрище с изкуствена настилка, описано в чл. 3а, ал.1, т.9 от настоящата наредба, се наказва с глоба, както следва:*

*1. До 15 минути – глоба от 10 лв.*

*2.От 16 минути до 30 минути – глоба от 20 лв.*

*3.От 31 минути до 45 минути – глоба от 30 лв.*

*4.От 46 минути до 60 минути – глоба от 40 лв.*

*5.Над 60 минути – глоба от 100 лв.*

*(2) Нарушенията по ал.1 се констатират и следят от отговорника на съответния обект, описани в констативен протокол.*

*Чл. 47 (1) Актовете за установяване на нарушенията се съставят от длъжностни лица, определени със заповед на Кмета на Община Първомай.*

*(2) Наказателните постановления се издават от Кмета на Община Първомай или упълномощен от него заместник- кмет.*

*Чл.48 Административно-наказателното производство за нарушенията се извършва по реда на*[*Закона за административните нарушения и наказания*](https://legislation.apis.bg/doc/9951/0/)*.”*

§11. Създава се нов Раздел VIII „Допълнителни разпоредби”, както следва:

*„§1. По смисъла на тази Наредба:*

1. *„Териториален обхват“ е съответното населено място на територията на Община Първомай, на което е регистриран съответния спортен клуб и в този обхват попада прилежащият му стадион, спортен терен или футболно игрище. Изключение от правилото се допуска за футболни клубове с адрес на управление в друго населено място, когато самия клуб (ЮЛНЦ) носи наименованието на конкретно населено място и/или осъществява тренировъчната си дейност в конкретно населено място, то при поискано безвъзмездно ползване се дава спортния обект в това населено място.*
2. *„Спортни обекти и съоръжения” са спортна*[*инфраструктура*](https://bg.wikipedia.org/wiki/%D0%98%D0%BD%D1%84%D1%80%D0%B0%D1%81%D1%82%D1%80%D1%83%D0%BA%D1%82%D1%83%D1%80%D0%B0)*- движими и/или недвижими вещи и прилежащите към тях терени, предназначени за трайно задоволяване на обществените потребности в областта на физическото възпитание,*[*спорта*](https://bg.wikipedia.org/wiki/%D0%A1%D0%BF%D0%BE%D1%80%D1%82)*и*[*социалния туризъм*](https://bg.wikipedia.org/wiki/%D0%A1%D0%BE%D1%86%D0%B8%D0%B0%D0%BB%D0%B5%D0%BD_%D1%82%D1%83%D1%80%D0%B8%D0%B7%D1%8A%D0%BC)*, за провеждане на спортни, културни и други мероприятия, както за масови физически упражнения и спорт на открито: стадиони, футболни, волейболни, баскетболни, хандбални, бейзболни, ръгби, миниголф и други игрища за колективни спортове, лекоатлетически писти, кортове за тенис и бадминтон, площадки и алеи за колоездене и конна езда, картинг - писти, гимнастически площадки, открити плувни басейни, открити пързалки за зимни кънки, площадки за скейтборд и ролери и други подобни, включващи и необходимите спомагателни постройки и съоръжения, свързани с тяхното функциониране (санитарни възли, съблекални, монтажни трибуни и др.)”*

**ПРЕХОДНИ И ЗАКЛЮЧИТЕЛНИ РАЗПОРЕДБИ**

към Наредбата за изменение и допълнение на Наредба за управление и за учредяване на ограничени вещни права върху спортни обекти – собственост на община Първомай, приета с Решение № …….. по Протокол № ….. от ………… г. на Общински съвет на община Първомай

**§12.** Наредба за изменение и допълнение на Наредба за управление и за учредяване на ограничени вещни права върху спортни обекти – собственост на община Първомай, е приета с Решение № …….. по Протокол № ….. от ………… г. на Общински съвет на община Първомай и влиза в сила от датата на нейното разгласяване, чрез публикуване на официалния сайт на Община Първомай, а именно - \_\_\_\_\_\_\_г.

**§13.** Изпълнението на Наредбата се възлага на Кмета на община Първомай.

**Мотиви:** Констатирана необходимост от изменение на реда за безвъзмездно предоставяне и учредяване на право на ползване с цел по-акуратно и лесно прилагане на разпоредбите на наредбата, както и установената нужда от определяне на ясни и точни правила и ред за ползване на спортните обекти, както и свързаните с тях съответни санкции при нарушаването на тези правила.

 ***Приложения:***

1.Доклад относно необходимостта от приемане на Наредба за изменени и допълнение на Наредба за управление и за учредяване на ограничени вещни права върху спортни обекти – собственост на общинаПървомай;

2. Мотиви;

3. Предварителна частична оценка на въздействието;

1. Проект на Наредба
2. Протокол удостоверяващ датата на публикацията на Проекта на Наредбата;
3. Справка за постъпили/непостъпили предложения и възражения.

**НИКОЛАЙ МИТКОВ /П/**

**Кмет на община Първомай**